Il-Kummissjoni Ewropea illum adottat Komunikazzjoni dwar it-Tassazzjoni tal-Intrapriżi għas-seklu 21 biex tippromwovi sistema ta' taxxa robusta, effiċjenti u ġusta fl-Unjoni Ewropea. Din tistabbilixxi viżjoni kemm għal terminu twil kif ukoll għal terminu qasir biex jiġi appoġġat l-irkupru tal-Ewropa mill-pandemija tal-COVID-19 u jiġi żgurat dħul pubbliku adegwat matul is-snin li ġejjin. Għandha l-għan li toħloq ambjent ekwu u stabbli għall-intrapriżi, li jista' jagħti spinta lit-tkabbir sostenibbli u joħloq l-impjiegi fl-UE kif ukoll iżid l-awtonomija strateġika miftuħa tagħna. Il-Komunikazzjoni tqis il-progress li sar fid-diskussjonijiet tal-G20/OECD dwar ir-riforma tat-taxxa globali. L-ewwel nett, sal-2023 il-Kummissjoni se tippreżenta qafas ġdid għat-tassazzjoni tal-intrapriżi fl-UE, li se jnaqqas il-piżijiet amministrattivi, ineħħi l-ostakli tat-taxxa u joħloq ambjent aktar favorevoli għall-intrapriżi fis-Suq Uniku. L-“Intrapriżi fl-Ewropa: Qafas għat-Tassazzjoni tal-Introjtu” (jew BEFIT, Business in Europe: Framework for Income Taxation) se jipprovdi ġabra unika tar-regoli dwar it-taxxa korporattiva għall-UE, li tipprevedi allokazzjoni aktar ġusta tad-drittijiet ta' ntaxxar bejn l-Istati Membri. Il-BEFIT se jillimita l-burokrazija, se jnaqqas il-kostijiet tal-konformità, se jimminimizza l-opportunitajiet tal-evitar tat-taxxa u se jappoġġa l-impjiegi u l-investiment tal-UE fis-Suq Uniku. Il-BEFIT se jissostitwixxi l-proposta pendenti għall-Bażi Komuni Konsolidata għat-Taxxa Korporattiva, li se tiġi rtirata. Fl-2022, il-Kummissjoni se tniedi riflessjoni usa' dwar il-futur tat-tassazzjoni fl-UE, li se twassal għal Simpożju tat-Taxxa dwar “It-taħlita ta' taxxa tal-UE fil-mixja lejn l-2050”. It-tieni, il-Komunikazzjoni tal-lum tikkonsisti wkoll f'aġenda dwar it-taxxa prattika għas-sentejn li ġejjin, b'miżuri li jippromwovu l-investiment produttiv u l-intraprenditorija, jissalvagwardjaw aħjar id-dħul nazzjonali, u jappoġġaw it-tranżizzjonijiet ekoloġiċi u diġitali. Din tibni fuq il-pjan direzzjonali ambizzjuż stabbilit fil-Pjan ta' Azzjoni dwar it-Taxxa, ippreżentat is-sajf li għadda mill-Kummissjoni. Il-miżuri se jinkludu: It-tielet, il-Kummissjoni illum adottat Rakkomandazzjoni dwar it-trattament domestiku tat-telf. Ir-Rakkomandazzjoni tħeġġeġ lill-Istati Membri jippermettu t-trasferiment lura tat-telf għall-intrapriżi tal-inqas għas-sena fiskali preċedenti. Dan se jkun ta' benefiċċju għall-intrapriżi li kienu profittabbli fis-snin ta' qabel il-pandemija, biex ikunu jistgħu jpaċu t-telf li ġarrbu fl-2020 u fl-2021 bit-taxxi li jkunu ħallsu qabel l-2020. Din il-miżura se tkun partikolarment ta' benefiċċju għall-SMEs. Il-komunikazzjoni tal-lum hija parti minn aġenda usa' ta' riforma tat-taxxa tal-UE għas-snin li ġejjin. Minbarra r-riformi tat-taxxa korporattiva stabbiliti fil-Komunikazzjoni, il-Kummissjoni dalwaqt se tippreżenta miżuri biex tiżgura tassazzjoni ġusta fl-ekonomija diġitali. Il-Kummissjoni se tipproponi taxxa diġitali, li se sservi bħala riżorsa proprja tal-UE. Il-Kummissjoni dalwaqt se tippreżenta wkoll rieżami tad-Direttiva dwar it-Tassazzjoni fuq l-Enerġija u tal-Mekkaniżmu ta' Aġġustament tal-Karbonju fil-Fruntiera (CBAM), fil-kuntest tal-pakkett “FitFor55” u tal-Patt Ekoloġiku Ewropew. Il-Membri tal-Kulleġġ qalu: Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “Jeħtieġ li t-tassazzjoni tlaħħaq mal-ekonomiji u mal-prijoritajiet tagħna li qegħdin jevolvu. Ir-regoli ta' taxxa tagħna għandhom jappoġġaw l-irkupru inklużiv, ikunu trasparenti u jeliminaw l-evitar tat-taxxa. Għandhom ikunu effiċjenti wkoll għall-intrapriżi kbar u żgħar. Il-Komunikazzjoni tal-lum se tistabbilixxi l-pedamenti għal sistema tat-taxxa korporattiva fl-Ewropa li hija adattata għas-seklu 21, li se tgħinna nibnu soċjetà aktar ġusta u aktar sostenibbli.” Paolo Gentiloni, il-Kummissarju għall-Ekonomija, qal “Wasal iż-żmien li nikkunsidraw mill-ġdid it-tassazzjoni fl-Ewropa. Fl-istess waqt li l-ekonomiji tagħna mexjin lejn mudell ta' tkabbir ġdid sostnut min-NextGenerationEU, hekk ukoll is-sistemi ta' taxxa tagħna iridu jadattaw għall-prijoritajiet tas-seklu 21. It-tiġdid tar-relazzjoni tranżatlantika joffri opportunità biex isir progress deċiżiv lejn riforma ta' taxxa globali. Irridu naħdmu biex naħtfu dik l-opportunità, filwaqt li niżguraw li l-interessi ewlenin tal-Ewropa jkunu protetti permezz ta' ftehim intern. Illum nistabbilixxu kif se jkun implimentat ftehim globali fl-UE — u l-passi l-oħra li se nieħdu fit-tliet snin li ġejjin biex tiżdied it-trasparenza tat-taxxa u jiġu megħjuna n-negozji żgħar u kbar biex jirkupraw, jikbru u jinvestu” It-Test tal-Komunikazzjoni Pakkett għal Tassazzjoni Ġusta u Sempliċi Mistoqsijiet u Tweġibiet Skeda informattiva